Ο **Χάρης Κατσιβαρδάς** (Αθήνα, 16 Ιουλίου 1981) είναι Έλληνας πολιτικός, συγγραφέας, και νομικός, δικηγόρος παρ' Αρείω Πάγω και ΣτΕ και ανεξάρτητος βουλευτής από τις 25 Ιανουαρίου 2024, εκλεγμένος με τους Σπαρτιάτες από τον Ιούνιο του 2023.

Κατάγεται από την Μάνη. Πριν ασχοληθεί με την κεντρική πολιτική είχε εκλεγεί διαμερισματικός σύμβουλος του Δήμου Αθηναίων με την παράταξη του Νικήτα Κακλαμάνη «*Αθήνα, Πόλη της Ζωής μας*».

Βιογραφία
---------

Ο Χάρης (Χαράλαμπος) Κατσιβαρδάς γεννήθηκε τον Ιούλιο του 1981 στην Αθήνα, όπου και μεγάλωσε. Αποφοίτησε από το 1ο Πειραματικό Λύκειο Αθηνών. Σπούδασε Νομική στο Εθνικό και Καποδιστριακό Πανεπιστήμιο Αθηνών και έλαβε πτυχίο το 2003 και Δημοσιογραφία στο Εργαστήρι Επαγγελματικής Δημοσιογραφίας. 

Πραγματοποίησε μεταπτυχιακές σπουδές στο Τμήμα Δημόσιας Διοίκησης του Παντείου Πανεπιστημίου στο πρόγραμμα «Νομικός Πολιτισμός», στη Νομική Σχολή του Εθνικού και Καποδιστριακού Πανεπιστημίου Αθηνών πάνω στο Δίκαιο της Πληροφορικής, στην Κοινωνιολογία και Φιλοσοφία Δικαίου και στο Εκκλησιαστικό Δίκαιο. Επίσης πραγματοποίησε μεταπτυχιακές σπουδές στη Θεολογική Σχολή του Εθνικού και Καποδιστριακού Πανεπιστημίου Αθηνών πάνω στη Σύγχρονη Θεολογία. Τέλος, είναι κάτοχος μεταπτυχιακού διπλώματος από το Πανεπιστήμιο Μακεδονίας πάνω στις Ευρωπαϊκές Σπουδές και την Διπλωματία.

Πολιτική Σταδιοδρομία
---------------------

Κατά τα φοιτητικά του χρόνια στη Νομική Σχολή, ήταν μέλος της ΔΑΠ-ΝΔΦΚ. Ήταν μέλος της ΟΝΝΕΔ επί Προεδρίας Γιώργου Παπανικολάου. Διετέλεσε σύμβουλος του 4ου Δημοτικού Διαμερίσματος του Δήμου Αθηναίων με την παράταξη του τότε δημάρχου Νικήτα Κακλαμάνη, από το 2006 έως το 2010. Στις αυτοδιοικητικές εκλογές του 2019 ήταν υποψήφιος δημοτικός σύμβουλος του Δήμου Αθηναίων με την παράταξη του Βασίλη Καπερνάρου.

Στις Εθνικές Εκλογές του Ιουνίου 2023 εξελέγη βουλευτής στην Β1΄ εκλογική περιφέρεια Βορείου Τομέα Αθηνών με το κόμμα των Σπαρτιατών. Στις 31 Αυγούστου 2023 διεγράφη από την Κ.Ο. των Σπαρτιατών, όμως προσχώρησε σε αυτή και πάλι στις 5 Σεπτεμβρίου του ίδιου έτους. Στις 25 Ιανουαρίου 2024, ανακοίνωσε την ανεξαρτητοποίησή του από τους Σπαρτιάτες.

Παραπομπές
----------

1. ↑  «Κατσιβαρδάς Χαράλαμπος (Χάρης)». *vouliwatch - Δυναμώνουμε τη Δημοκρατία*. Ανακτήθηκε στις 26 Οκτωβρίου 2023.
2. ↑  «Κηδεία τέως βασιλιά Κωνσταντίνου: Πολίτες που ήρθαν στην Αθήνα και περίµεναν υποµονετικά για να τον αποχαιρετήσουν μιλούν στο «S»». *www.parapolitika.gr*. 23 Ιανουαρίου 2023. Ανακτήθηκε στις 26 Οκτωβρίου 2023.
3. ↑  «ΠΡΟΣΩΠΟ – Βιβλιοnet» (στα Αγγλικά). Ανακτήθηκε στις 26 Οκτωβρίου 2023.
4. ↑  «Κατσιβαρδάς Χαράλαμπος (Χάρης)». *vouliwatch - Δυναμώνουμε τη Δημοκρατία*. Ανακτήθηκε στις 1 Απριλίου 2024.
5. ↑  «Βουλή: Καταψηφίστηκε η πρόταση δυσπιστίας για τα Τέμπη από 159 βουλευτές - "Μπετόν αρμέ" η κυβερνητική πλειοψηφία». *www.parapolitika.gr*. 28 Μαρτίου 2024. Ανακτήθηκε στις 1 Απριλίου 2024.
6. ↑  Newsroom (1 Απριλίου 2024). «Οι σκέψεις για ανασχηματισμό, η επόμενη μέρα για Παπασταύρου και Μπρατάκο, το ΦΕΚ για την αναβάθμιση Βορίδη και η νέα εθελούσια της Πειραιώς». *PowerGame*. Ανακτήθηκε στις 1 Απριλίου 2024.
7. ↑  «ΠΡΟΣΩΠΟ – Βιβλιοnet» (στα Αγγλικά). Ανακτήθηκε στις 1 Απριλίου 2024.
8. ↑  «Ποιοι εκλέγονται δημοτικοί σύμβουλοι στην Αθήνα - Όλοι οι σταυροί των υποψηφίων!». *www.nextdeal.gr*. Ανακτήθηκε στις 1 Απριλίου 2024.
9. ↑  Newsroom (25 Ιανουαρίου 2024). «Σπαρτιάτες: Ανεξαρτητοποιήθηκε ο βουλευτής Χάρης Κατσιβαρδάς». *Η ΚΑΘΗΜΕΡΙΝΗ* (στα greek). Ανακτήθηκε στις 1 Απριλίου 2024. CS1 maint: Μη αναγνωρίσιμη γλώσσα (link)